**अपाङ्गता भएका व्यक्तिहरुको सवालमा तार्केश्वर नगरपालिकाले गरिरहेका कामहरु बारेको सामाग्री ।**

तारकेश्वर नगरपालिकाले अपाङ्गता भएका व्यक्तिको परिचय पत्र वितरण कार्यविधि, २०७५ निर्माण गरी अपाङ्गता भएका व्यक्तिहरुको पहिचानको रुपमा रहेको अपाङ्गता परिचयपत्रको कार्यलाई निरन्तरता सहित उनीहरुको तथ्याङक संकलनका साथै अन्य विभिन्न आयआर्जन सम्बन्धि कार्यक्रमहरु संचानल गरिरहेको छ । "पहिचान, अपनत्व र अधिकार: दिगो विकासको आधार "नाराका साथ अपाङ्गताका सवालमा थुप्रै कार्यक्रमहरु संचालन गरिरहेको यस नगरपालिकाले अपाङ्गता भएका व्यक्तिहरुलाई आर्थिक रुपमा आत्मनिर्भर बनाउन विभिन्न शिपमुलक तालिमहरु पनि संचालन गर्दै आएको छ । यसै पनि यस नाराले सबैभन्दा बढि अपाङ्गतालाई नै समेटेको महसुस हुन्छ किनभने अपाङ्गता भएका व्यक्तिहरुको पहिचान हुन नसक्दा पनि राज्यले प्रदान गर्ने सेवा सुविधाबाट वन्चित भइरहेका हुन्छन भने पहिचान भए पनि कतिपय ठाउँमा अपनत्व र अधिकारमुखी नबनाउदा उनीहरुका सवालहरु ओझेलमा पर्ने गर्दछन् । दिगो विकासको कुरा गरिरहदा त अपाङ्गताका सवालहरु समेटिन्छन् नै । तारकेश्वर नगरपालिकाले अपाङ्गता भएका व्यक्तिहरुलाई सम्मानपूर्वक संरक्षण गर्नको लागि परिवारका सदस्यहरुलाई स्याहार सम्बन्धि तालिम गत बैशाख २६ गते देखि ३१ गतेसम्म नगरपालिकाको सभाहलमा सम्पन्न गरेको थियो । सो तालिममा अटिजम बौद्दिक श्रवण दृष्टिबिहिन जस्ता अपाङ्गताका अभिभावकहरुको सहभागिता रहेको थियो । तालिममा सहभागि अधिकाशं सहभागिले तालिम प्राप्ति पश्चात आगामी दिनमा यस्ता अपाङ्गता भएका परिवारका सदस्यहरुको लागि असाध्यै उपयोगी हुने विश्वास लिनुभएको थियो ।

**शान्ता थपलिया अभिभावक अटिजम अपाङ्गता भएका व्यक्ति ।**

*मैले यो तालिम लिइसकेपछि मेरो घरमा रहेको अटिजम अपाङ्गता भएको बालकलाई कसरी स्याहार सुसार गर्ने भन्ने बारेमा धेरै कुरा सिके । उनीहरूलाई हरेक चोटि एउटै खाना खाने ठाउँ । एउटै खाना खाने थाल । एउटै ट्वाइलेट । एउटै ओछ्यान हरेक एउटै चिज प्रयोग गर्नुपर्ने रहेछ । नत्र दिनदिनै फेर्‍यो भने उनीहरूले बुझ्दै बुझ्दैन रहेछन् । उनीहरूको भाषा आँखाबाट मात्रै बुझ्न सकिने रहेछ । अब हाम्रो बच्चाहरूलाई पढाउन अपाङ्गतामैत्री स्कुल हिडडुल गर्न ह्विलचियर छोरी मान्छेलाई सेनेटरी प्याडको आवश्यकता पर्दछ । नगरपालिकाको तर्फबाट यो कुरामा पहल गर्ने पनि भन्नुभएको छ । नगरपालिकाले पछिल्लो समय हाम्रा बालबच्चाका आवश्यकतालाई महसुस गरेको देखिन्छ । यसकारण हामी पनि नगरपालिका प्रति धेरै नै खुसी छौँ ।*

अपाङ्गता भएका व्यक्तिहरुको पहिचान हुन नस्कदा राज्यले प्रदान गर्ने सेवा सुविधाबाट अपाङ्गता भएका व्यक्तिहरु वन्चित भइरहेका छन् । यहि तितो यर्थात महसुस गरी तारकेश्वर नगरपालिकाले परिवर्तनका लागि सहकार्य नेपाल नामक सस्थासँग मिलेर तारकेश्वर नगरपालिका भित्र बसोबास गर्ने अपाङ्गता भएका व्यक्तिहरूको घरघरमै पुगेर तथ्याङ्क संकलनको कार्य गरिरहेको छ । अपाङ्गता भएका व्यक्तिहरूको तथ्याङ्क संकलन पश्चात नगरले अपाङ्गताका सवालमा बजेट तर्जुमा गर्ने देखि उनीहरु मैत्री कार्यक्रम ल्याउन थप सहयोग हुने विश्वास नगरपालिकाले लिएको छ भने सो कार्य प्रति स्थानिय तहमा रहेका अपाङ्गता अधिकारर्कर्मी देखि स्वयम् अपाङ्गता भएका व्यक्तिहरु पनि खुसी हुनुहुन्छ ।

**रबिन थपलिया अध्यक्ष परिवर्तनका लागि सहकार्य नेपाल**

*म परिवर्तनका लागि सहकार्य नेपाल भन्ने सामाजिक संस्थाको प्रतिनिधित्व गर्दछु । यो संस्था मार्फत हामीले तारकेश्वर नगरपालिका भित्र बसोबास गर्ने अपाङ्गता भएका व्यक्तिहरूको तथ्याङ्क सङ्कलनको काम सुरु गरेका छौँ । अहिले हाम्रो ११ वटै वडामा अपाङ्गता भएका व्यक्तिहरूको तथ्याङ्क सङ्कलन गर्नको लागि २३ जना तथ्याङ्क सङ्कलक खटिनु भएको छ । अपाङ्गता भएका व्यक्तिको घर घरमा पुगेर तथ्याङ्क सङ्कलनको लागि लागिरहनु भएको छ । मलाइ जहाँ सम्म लाग्छ अपाङ्गता भएका व्यक्तिहरूको घर घरमा गएर तथ्याङ्क सङ्कलनको कामहरू सुरुवात गर्ने नेपालकै पहिलो नगरपालिका तारकेश्वर नगरपालिका हो जस्तो लाग्छ मलाइ । अपाङ्गताको क्षेत्रमा तारकेश्वर नगरपालिका उदहारणीय नगरपालिकाको रूपमा रहेको छ । यहाँ अपाङ्गता भएका व्यक्तिहरूलाई सहयोगको लागि कोषको पनि स्थापना भएको छ । आगामी ८०/८१ सालको लागि पनि धेरै महत्त्वपूर्ण कार्यक्रमहरू सहित तारकेश्वर नगरपालिकाले यो असार १० गते बजेट ल्याउँदै छ । त्यो बजेट मार्फत सम्बोधन हुने हाम्रो विश्वाश छ ।*

नेपालको संविधान, २०७२ मा अपाङ्गता भएका व्यक्तिहरूको व्यवस्थापनमा स्थानीय सरकारलाई एकल अधिकारको रूपमा व्यवस्था गरेको भए पनि कतिपय स्थानिय तह स्वयमले आफ्ना नयाँ संरचना अपाङ्गता मैत्री नबनाउदा अपाङ्गता भएका व्यक्तिहरुले कार्यालयबाट पाउने सेवा सुविधाबाट कठिनाइ भोगिरहेका छन् । त्यस्तै अपाङ्गता भएका व्यक्तिहरु आर्थिक रुपमा शसक्त नहुँदा उनीहरुले समाजमा अन्य नागरिक सरह स्थान पाउदैनन् । यहि विषयलाई महसुस गरी तारकेश्वर नगरपालिकाले अपाङ्गता भएका व्यक्तिहरुलाई आर्थिक रुपमा आत्मनिर्भर बनाउन विभिन्न शिपमुलक तालिमहरु पनि संचालन गर्दै आएको छ । यसै नगरपालिकाकै सहयोगमा अपाङ्गता तथा एकल महिलाहरुको लागि शिपमुलक तालिमहरु सन्चालन गर्दै आएको सस्था हो एप्सा नेपाल ।

**एप्सा नेपालका कार्यकारी निर्देशक संगिता पन्त**

*तार्केश्वर नगरपालिकाले हाम्रो संस्थासँग गरेको सहकार्य एकदमै राम्रो र सान्दर्भिक छ । जस्तो सिपमूलक काममा गएको आर्थिक वर्षमा झोला चुरा पोतेहरू बनाउने समयमा पनि हामीलाई सहयोग गर्नु भएको थियो । त्यति बेला तार्केश्वर नगरपालिकामा रहनु भएका विभिन्न ठाउँमा बस्ने अपाङ्गता भएका साथीहरू दिदी बहिनीहरू यहाँ आउनु भएको थियो उहाँहरूले अहिले पनि लगातार रूपमा रोजगारी प्राप्त गर्नु भएको छ । हामीले त्यो बाट उत्पादन गरेको सामानहरू बिक्री वितरण गर्‍यौँ । अहिले निरन्तर गर्ने प्रयास गरिरहेका छौँ । तर हामीले उत्पादन गरेको सामानहरू बजारीकरण गर्न अलिकति चुनौँती छ । तार्केश्वर नगरपालिकाले अन्य विभिन्न सवालमा हाम्रो सस्थालाई सहयोग गरिरहनुभएको छ । त्यसको लागि एकदमै धन्यवाद भन्न चाहन्छु । आगामी दिनमा पनि हामी अपेक्षा गर्दछौँ । तार्केश्वर नगरपालिका भित्रका सम्पूर्ण ठाउँहरू अपाङ्गता मैत्री भइदेओस् अपाङ्गता भएका साथीहरूलाई हिँडडुल गर्नको लागि हरेक ह्विलचियरमा बस्ने देखी शारीरिक अपाङ्गता भएका व्यक्तित्वहरूले सजिलै सार्वजनिक सेवाहरु प्राप्त गर्ने वातावरण सिर्जना होस् ।*

नेपाल सरकार महिला बालबालिका तथा जेष्ठ नागरिक मन्त्रालयबाट प्रदान गरिने अनुदानको कार्यक्रमको समन्वय एवम् सहकार्य गरी तारकेश्वर नगरपालिकाले अपाङ्गता भएका व्यक्तिहरुलाई बोलिने गलत शब्दावली समाजबाट हटाइ सहि शब्दहरुको प्रयोग गरौँ भन्ने आसयले अपाङ्गता क्षेत्रमा क्रियाशिल सस्थासँगको सहकार्यमा स्टिकर छापी सार्वजनिक रुपमा जनचेतना फैलाइरहेको छ भने नगरपालिकाले अपाङ्गताका सवालमा गरिरहेका कामहरुलाइ आम जनमानसमा पुर्याउने उदेश्यले रेडियो तथा टेलिभिजनको माध्यमबाट प्रशारण गर्दै आएको छ । यी कामहरुमा सहकार्य गरिरहेको सामाजिक सस्था राष्ट्रिय अपाङ्ग रोजगार प्रवर्द्दन तथा अनुसन्धान संघले यसै नगरपालिकासँगको समन्वयमा ४ जना अपाङ्गता भउका व्यक्तिहरुलाई कम्पूटर तालिम पनि संचालन गर्दै आएको छ ।

**नर बहादुर लिम्बु अध्यक्ष राष्ट्रिय अपाङ्ग रोजगार प्रवर्द्दन तथा अनुसन्धान संघ ।**

*महिला बालबालिका तथा जेष्ठ नागरिक मन्त्रालयको अनुदान तार्केश्वर नगरपालिकाको समन्वय एवम् सहकार्यमा अपाङ्गता भएका व्यक्तिहरुलाई बोलिने सहि शब्दावली स्टिकर छापी सार्वजनिक रुपमा जनचेतना फैलाउने काम गर्यौ भने तार्केश्वर नगरपालिकाले अपाङ्गताका सवालमा गरिरहेका कामहरुलाइ आम जनमानस र अन्य नगरपालिकाको लागि पनि प्रेणा बनोस भन्ने उदेश्यले रेडियो तथा टेलिभिजनको माध्यमबाट प्रशारण गर्ने काम गर्यौँ । त्यसै गरी अहिले ४ जना अपाङ्गता भएका व्यक्तिहरुलाई कम्पूटर तालिम पनि दिइरहेका छौँ र पछि उहाँहरुलाई रोजगारीमा जोड्ने हाम्रो लक्ष्य छ त्यसमा तार्केश्वर नगरपालिका पनि सकारात्मक रहेको छ । यी कामहरु गर्दै गर्दा तार्केश्वर नगरपालिकाको असाध्यै साथ सहयोग र सहकार्य भयो यसका लागि म नगरपालिका प्रति धन्यवाद व्यक्त गर्दछु ।*

अपाङ्गता भएका व्यक्तिको परिचय पत्र वितरण कार्यविधि, २०७५ निर्माण गरी तारकेश्वर नगरपालिकाले अपाङ्गता भएका व्यक्तिहरुलाई उनीहरुको परिचयपत्रको कार्य अघि बढाइरहेको छ । त्यस्तै यस नगरपालिकाले विभिन्न अपाङ्गताको क्षेत्रमा क्रियाशिल संघ सस्थाहरुसँगको सहकार्यमा अपाङ्गता सम्बन्धिका अभिमुखिकरण सम्बन्धिका कार्यक्रमहरु पनि अगाडी बढाइरहेको छ । अपाङ्गता भएका व्यक्तिहरुलाई अति आवश्यक पर्ने सहायक सामाग्री वितरणको सवालमा पनि नगरपालिका प्रतिबद्द भएर लागिरहेको पाइन्छ । तारकेश्वर नगरपालिकाले नगरपालिका भित्र बसोबास गर्ने अपाङ्गता भएका व्यक्तिहरूको घरघरमै पुगेर तथ्याङ्क संकलनको कार्य पनि गरिरहेको छ भने अपाङ्गता भएका व्यक्तिको परिचय पत्र वितरण कार्यविधि, २०७५ निर्माण गरी अपाङ्गता भएका व्यक्तिहरुलाई परिचयपत्र प्रदानको कामलाई पनि तिब्र रुपमा अघि बढाइरहेको छ ।

**डा. कृष्णबहादुर घिमिरे प्रमुख प्रशाशकीय अधिकृत तारकेश्वर नगरपालिकाका ।**

*अपाङ्गता भएका व्यक्तिहरूको अभिभावकलाई सचेत गराउने उद्देश्यले अपाङ्गता भएका बालबालिकाहरुलाई कसरी हेरचाह गर्नु पर्दछ । घरमा बसिरहने मध्य कत्तिलाई हीनताबोध भईरहेको हुन्छ । उहाँहरूको आत्म विश्वासलाई कसरी अगाडि बढाउने भन्ने हिसाबले अभिभावकहरूलाई ५ दिने तालिम पनि हामीले दिएका छौँ । त्यस्तै अपाङ्गता भएका व्यक्तिहरूसँग गरिने व्यवहार खास गरी अपाङ्गता मैत्रीका कुराहरु गरौँ वा राज्यले के के सेवा सुविधा दिन्छ, सङ्घीय सरकारले के के दिन्छ, प्रदेश सरकारले के दिन्छ र स्थानीय तहबाट के के सेवा सुविधाहरु उपलब्त्र गराएको छ यावत सवालमाहरु समेटेर रेडियो तथा टेलिभिजन जस्ता कार्यक्रमहरु संचालन गरिरहेका छौँ । साथै हाम्रो नगरपालिकामा अपाङ्गता भएका व्यक्तिहरु के कति हुनुहुन्छ? उहाँहरूको क्षमता कस्तो छ ? कुन किसिमको अपाङ्गता भएको व्यक्ति हाम्रो समाजमा विद्यमान हुनुहुन्छ? जस्ता विषयमा एउटा तथ्याङ्क लिने काम पनि गरिरहेका छौँ । त्यसमा पनि हाम्रो अपाङ्गताको क्षेत्रमा कार्य गर्ने संस्थालाई जोडेर अपाङ्गता भएका व्यक्तिहरुलाई नै रोजगारी पनि सृजना हुने गरी त्यो काम पनि भएको छ । अपाङ्गता भएका व्यक्तिहरुको आवश्यकता के छ ? उहाँहरूलाई कसरी आयआर्जनमा जोडी आत्मनिर्भर बनाउन सकिन्छ भन्ने हिसाबमा यो आर्थिक वर्ष ८०/८१ मा कार्यक्रम तर्जुमा गर्ने गरी लागिरहेका छौँ । छौँ । अपाङ्गता भएका व्यक्तिहरुको लागि उपयुक्त हुने खालका कार्यक्रम ल्याउनलाई नगरपालिका तत्पर छ । हामी कार्यक्रमको आयोजना गर्दै छौँ ।*

**अपाङ्ग आवाज मासिक पत्रिकाका सम्पादक जगदिश प्रसाद अधिकारीले अपाङ्गता भएका व्यक्तिहरूका सवालमा तारकेश्वर नगरपालिकाले के कस्ता कार्यक्रम संचालन गरिरहेको छ र आगामी योजनाहरु के कस्ता रहेका छन् भन्ने सन्दर्भमा नगरपालिका प्रमुख कृष्णहरी महर्जनसगँ केहि कुराकानी गर्नुभएको छ । उहाँसँग गरिएको उक्त कुराकानीको केहि अंशलाई अपाङ्ग आवाज मासिक पत्रिकामा यस प्रकार प्रस्तुत गारिएको छ ।**

**प्रश्न :**

हामीलाई थाहा छ अहिले यहाँहरु आर्थिक वर्ष ८०/८१ सालको बजेट निर्माणको चरणमा हुनुहुन्छ यहाँहरूको व्यस्तताका बाबजुद पनि हामीलाई समय दिनु भयो यहाँलाई धन्यवाद दिदै म सिधै प्रश्नमा गए । अपाङ्गता भएका व्यक्तिहरूको सवालमा यहाँहरूले धेरै कामहरू गरिरहनुभएको छ भनेर सुन्नमा आइको छ । हाम्रो पाठकलाई पनि स्पष्ट हुने गरी के कस्ता कामहरु भइरहेको छन ? बताइदिनुहोस् न प्रमुख ज्यू ।

**उत्तर :**

प्रश्नका लागि धन्यवाद । समग्रमा तारकेश्वर नगरपालिकाको एउटा मात्र लक्ष्य छ । पहिचान अपनत्व र अधिकार । दिगो विकासको आधार । यहाँ रहनु भएका सम्पूर्ण नगरवासीहरू कोही साङ्ग हुनुहोला कोही अपाङ्गता हुनुहुन्छ होला । त्यो विषय वस्तुमा प्रवेश गर्दा सबै मेरो परिवार हुन । त्यो परिवारको रेख देख गर्ने कुरा मेरो प्रमुख दायित्व हो । एउटा साङ्ग व्यक्ति र अपाङ्गता भएको व्यक्ति बिच फिजिविलिटिको कुरामा अलिकति सहजीकरण गर्ने कुरामा थोरै फरक त छ । तर साङ्ग व्यक्ति र अपाङ्गता भएको व्यक्ति बिचको विषयवस्तुमा जहाँ तुलना गर्दै गर्दा सबैको आ आफ्नो एउटा सपना हुन्छ । साङ्ग व्यक्तिको आफ्नै एउटा सपना हुन्छ भने अपाङ्गता भएको व्यक्तिको पनि आफ्नो सपना हुन्छ । त्यो सपना बिचको कुरा प्राप्तीका लागि स्थानीय सरकारको तर्फबाट सकिने सम्पूर्ण कामहरु गरिरहेका छौँ किनभने आखिर हामी निर्वाचित हुँदै गर्दा खेरी अपाङ्गता भएका व्यक्तिहरुको पनि त मत खसेको हुन्छ ।

**प्रश्न :**

जस्तो यो भन्दै गर्दा खेरि अहिले ठ्याक्कै अपाङ्गता भएका व्यक्तिहरूको सवालहरू जस्तो अपाङ्गता परिचयपत्र वितरणका क्षमता विकास एवम् सशक्तीकरण एवम् सचेतनाका कुराहरू छन् । यस्ता क्षेत्रमा तारकेश्वर नगरपालिकाले के कस्ता कामहरु गर्दै छ ? यस बारेमा बताइदिनुहोस न ।

**उत्तर :**

एउटा कुरा के छ भने अपाङ्गता भएका व्यक्तिहरुको परिचयपत्र वितरण सम्बन्धि कार्यविधि २०७५ को अनुसार लगभग हामीले समग्र परिचय वितरण गर्ने कुरामा घर घरमा पुगेर चार किसिमका परिचयपत्र वितरण गर्ने गरेका छौँ । जस्तो हामी निर्वाचित भएर आइसकेपछि हामीसँग भएको जानकारी अनुसार अहिले यो तार्केश्वर नगरपालिका भित्र रातो र निलो अपाङ्गता परिचयपत्र भएका व्यक्ति ४७ जना हुनुहुन्छ भने सेतो ९ जना र पहेँलो ३१ जना हुनुहुन्छ । समग्रमा १९३ जना अपाङ्गता भएका व्यक्तिहरुको एउटा तथ्याङ्क निस्केको अवस्था छ । त्यसलाई फलस्वरूप गर्नको लागि हामीले कार्यक्रम पनि गरिरहेको अवस्था छ । हिजोको अवस्थामा अपाङ्गता भएको घर परिवार अलि अपहेलित अथवा अवहेलनामा हुन्थ्यो र हामीले त्यस्तो नहोस् भन्ने हिसाबले अपाङ्गता भएकाको घर परिवारलाई पनि बोलाएर कार्यक्रम गर्ने गरेका छौँ । अपाङ्गतालाई स्याहार कसरी गर्ने हो । घरको परिवारको सदस्य जस्तो साङ्ग र अपाङ्गता भएकाको बिचको कुरामा दुवै सन्तान हुन । त्यो सन्तानको लागि माया मोह गर्ने कुरामा अपाङ्गता भएका व्यक्तिले पनि आशा गरेको हुन्छ । त्यो आशालाई सबै परिवारले माया दिने कुराको प्रशिक्षण कार्यक्रम गरिरहेका छौँ । अर्को कुरा हामी कहाँ १९३ जना मात्र अपाङ्गता भएका व्यक्ति हो त ? अथवा कोहि छुटिरहेको पो छ कि भन्ने किसिमले १ देखी ११ वटै वडामा तथ्याङ्क संकलनको काम भइरहेको छ । यसका साथै अपाङ्गता भएका परिवारलाई तारकेश्वर नगरपालिकाले हेर्ने क्रममा आपतकालिन कोषको व्यवस्थापन गरेको अवस्था पनि छ । त्यसैगरी घुम्ती सेवा शिविर देखी लिएर सिपमूलक कार्यक्रम उहाँहरूको क्षमता विकासको कुरामा नगरपालिकाले एउटा परिवारको हिसाबले सम्मान गर्ने क्रम अगाडि बढेको अवस्था छ ।

**प्रश्न :**

अहिले यहाँहरू त बजेट निर्माणको तयारीमा हुनुहुन्छ । यहाँहरूको नगर परिषदमा बजेटको योजनाहरू माग्ने काम भइरहेको छ । अपाङ्गता भएका व्यक्तिहरूका सवालमा पनि योजनाहरू मागिरहेको होलान । अपाङ्गता भएका व्यक्तिहरूलाई पनि नगरपालिकाको तर्फबाट थुप्रै योजना तथा विभिन्न कार्यक्रमहरु तर्जुमा गर्दै छौँ र अन्य योजनाहरूमा पनि अपाङ्गता भएका व्यक्तिहरूको कार्यक्रम अथवा सहभागिता हुनुपर्छ है भन्ने खालको केही योजना बनाउँदै हुनुहुन्छ कि ?

**उत्तर :**

योजना बनिसकेको अवस्था छ । यस विषयमा के मात्रै भन्न चाहन्छु भने एउटा अपाङ्गता भएको व्यक्तिलाई समाजमा आवश्यक सम्मान गर्न सक्यो भने अथवा यो तारकेश्वर नगरपालिकामा म सम्मानित हुन्छु भन्ने अपाङ्गता भएको व्यक्तिलाई महसुस भयो भने अथवा उसको अभिभावकलाई पनि त्यो वातावरणको सिर्जना हुने गरी हामीले काम गरिरहेका छौँ । आपतकालिन कोषको कुरामा पनि बजेट विनियोजन गरेको अवस्था छ । घुम्तिसिविरको सवालमा बजेट विनियोजन गरेका छौँ । सिपमूलक तालिमको लागि पनि बजेट विनियोजन गरेको अवस्था छ । स्वास्थ्य सेवाको कुरामा हामीले बजेट विनियोजन गरेका छौँ । समग्रमा भन्ने हो भने नगरपालिकाले अपाङ्गता भएका व्यक्तिहरुको सवालमा काम गर्ने भनेर १७ लाख बराबरको बजेट विगतमै विनियोजन गरिसकेको अवस्था छ । धेरै नगरपालिकाका कार्यक्रममा अथवा अपाङ्गता दिवस जस्ता दिवसहरुमा अपाङ्गता भएका व्यक्ति अथवा उहाँहरुका अभिभावकहरुलाई नगरपालिका हाम्रो हो हामीसँगै छ भन्ने महसुस गराइरहेका छौँ । म यस नगरपालिकाको प्रमुख भएर आइसके पछि अपाङ्गता भएका व्यक्तिहरुको लागि एउटा अपाङ्गतामैत्री विद्यालय होस् भन्ने हिसाबले काम गरिरहेको छु । मैले प्रत्येक वडामा कमसेकम एउटा सार्वजनिक शौचालय अपाङ्गतामैत्री होस् भन्ने हिसाबले अहिलेको १३ औँ नगर सभामा राख्ने प्रयासमा म अगाडि बढेको छु ।

**प्रश्न :**

यसै विषयमा जोड्नुपर्दा शौचालयसँग त एकदम जरुरी विषय भयो नै त्यो सँगसँगै अन्य कुनै सेवाग्राही अपाङ्गताको केहि सवाल लिएर आउनु हुन्छ अथवा अपाङ्गता भएको व्यक्ति पनि त यहाँ जनप्रतिनिधि भएर आउन सक्नु हुन्छ भन्ने हिसाबले अबका दिनहरूमा अपाङ्गता मैत्री संरचानाको बारेमा यहाँको के कस्तो सोच रहेको छ?

**उत्तर :**

तपाइको प्रश्नको कुरामा म एकदमै सहमत छु । हाम्रो कार्यालयको सेवा लिईरहदा बहिरा अपाङ्गता भएका व्यक्तिहरु पनि आउनुहोला भनेर काउन्टरमा साङ्केतिक भाषा दोभासेको पनि हामीले व्यवस्था गरेका छौँ । अपाङ्गता भएका नानीबाबुहरु र अभिभावकहरुलाई पनि रोजगार दिनुपर्छ भन्ने अभियानमा म हिँडेको छु । र त्यो अभियानमा हिँड्दा खेरी कमसेकम यहाँ त हरेक समावेशी तरिकाले वा भनौँ एउटा नगर पिताको हैसियतले सम्बोधन गर्नु पर्ने हुन्छ । हामी कसैलाई साङ्ग कसैलाई अपाङ्गताको दृष्टिले हेर्ने पक्षमा पनि छैनौँ । सबैलाई एउटा परिवारको हिसाबले जो कोही अपाङ्गता विपन्न मध्यम धनी नै किन नहुन सबैलाई सम्बोधन गर्ने कुरामा हाम्रो तारकेश्वर नगरपालिका सँगै छ है भन्ने कुरामा म लागि परेको छु ।

**प्रश्न :**

कस्तो राम्रो कुरा गर्नु भयो । यति भन्दै गर्दा खेरी मलाई एउटा अलि फरक खालको प्रश्न राख्न मन लाग्यो । जस्तो हाम्रो संविधान २०७२ को अनुसूची ८ मा अपाङ्गता भएका व्यक्ति र ज्येष्ठ नागरिकको सवालमा स्थानिय तह आफैले कानुन बनाएर कार्यक्रमहरू सञ्चालन देखि अनुगमन गर्ने सम्मको अधिकार दिएको छ । यस व्यवस्थाको सवालमा तारकेश्वर नगरपालिकाले केही योजनाहरू तयार पारिरहनु भएको छ कि ? अथवा तारकेश्वर नगरपालिकाले सुरु नै गरिरहेको होकि अलिकति बताइदिनुहोस् न ।

**उत्तर :**

कानुन सम्बन्धी विषयवस्तुमा नेपालको संविधान ७२ को कुरामा जुन सन्दर्भ आएको छ । म ज्यादै खुसी छु । यो कानुनको आवश्यकता छ । म के मानेमा पनि खुसी छु भन्दा राष्ट्रिय न्यायिक प्रतिष्ठान देशका उच्च न्यायधिशहरु अध्ययन गर्ने ठाउँ हाम्रै तारकेश्वर नगरपालिका वडा नम्बर १० अन्तर्गत पर्दछ । त्यहाँ रहनुभएका कार्यकारी निर्देशकहरुले पनि तारकेश्वर नगरपालिकालाई एउटा कानुनको कल सेन्टर बनाउनु पर्छ । चाहे न्यायिक सवालमा होस चाहे जेष्ठ नागरिक अथवा अपाङ्गताको कुरामा होस । चाहे शिक्षाको कुरामा होस वा पर्यटकीय हिसाबमा होस । समग्र कानुन बनाउने कुरामा हामी लागि परेको अवस्था छ । किनभने कानुन बनाउनु मात्र ठुलो कुरा हैन रहेछ । यो के छ भने सकारात्मक पक्षले त्यसलाई कार्यान्वयन गराउन सक्नुपर्छ । हामीले मन्दिर गएर मात्र पूजा गर्दैमा त्यो धर्म मिल्छ भन्ने छैन । जब हामीले यहाँको नागरिकलाई ससम्मान खुसी राख्न सकिन्छ । त्यो नै धर्म हो त्यो भित्र साङ्ग पनि पर्नु हुन्छ । अपाङ्गता भएका व्यक्तिहरु पनि पर्नुहुन्छ । मेरा लागि सबै परिवारको हिसाबले हुनुहुन्छ । कानुन पक्कै पनि न्यायोचित ढङ्गले वितरित भइरहेको हुन्छ । यस कारण तारकेश्वर नगरपालिकाले कानुन बनाउने कुरामा बनाउने कुरामा विश्वस्त हुन सकिन्छ ।

**प्रश्न :**

प्रमुख ज्यू जस्तो यो तारकेश्वर नगरपालिका भित्र रहेका अपाङ्गता सम्बन्धी काम गर्ने सङ्घ संस्थाहरूसँग यहाँहरुले के कस्तो सवालमा सहकार्य भइरहेको छ ? साथै आगामी दिनमा अझ राम्रो बनाउन यहाँले केहि सोचिरहनु भएको छ कि?

**उत्तर :**

अब तारकेश्वर नगरपालिकाले यहाँले बुझिरहनु भएको छ । मिडिया मार्फत पनि केही कुरा जानकारी गराउन पाइ राखिएको छ तर फेरी म मिडिया मुखी भन्दा काम मुखीमा धेरै चल्ने मान्छे भित्र आफ्लाई राख्न चाहान्छु किनभने । धेरै साथीभाइहरू धेरै कुराहरू थोरै काम गर्छन् । मिडियामा धेरै आउनुहुन्छ । तर म के मा विश्वास गर्छु भने काम गरेर देखाउनु पर्छ । काममा अगाडि बढ्नु पर्दछ । तब मात्र जनताले मुल्याङ्कन गर्दछन् भन्ने कुरामा म ढृड छु । अब अपाङ्गता सम्बन्धि काम गर्ने सस्थाहरुको लागि के गरिरहनु भएको भन्ने प्रश्नमा आउदा हाम्रो नगरपालिका भित्र ४/५ वटा अपाङ्गता सम्बन्धी कार्य गर्ने सङ्घ संस्थाहरू हुनुहुन्छ । र सहकार्य गर्ने कुरामा नगरको प्रमुखको हैसियतले नगर अभिभावकको हैसियतले नगर सेवकको हैसियतले मैले ह्विलचियरको कुरा छ भने ह्विलचियरको व्यवस्थापन गर्न लगाएको छु । कसैलाई समस्या परेको खण्डमा एम्बुलेन्सको सेवा पनि उपलब्ध गराइरहेको छु । साथै अपाङ्गताको कार्यक्रमको कुरा गर्दा शिक्षामा पहल गर्ने कुरामा जो कोही अपाङ्गता भएर घरमा बसिरहेको अवस्था छ भने म के सन्देश दिन चाहन्छु भने अब अपाङ्गता भएको मान्छेलाई शिक्षामा वञ्चित हुनु पर्दैन । त्यसको सहजीकरण तारकेश्वर नगरपालिकाको अभिभावकको हिसाबले उहाँलाई शिक्षामा पनि अगाडि बढाउन सकिने अवस्था छ किनभने सबै शिक्षित भए भने साङ्ग या अपाङ्गता भएका मेरा परिवार सबै शिक्षित भए भने तारकेश्वर नगरपालिका बन्ने कुरामा म विश्वस्त भएको कुरा जानकारी गराउन चाहन्छु । समग्रमा यो तारकेश्वर नगरपालिकालाई संवृद्धि बनाउने कुरामा अपाङ्गता भएका व्यक्ति र उहाँहरुको क्षेत्रमा काम गर्ने संघ सस्थालाई सँगै साथमा लगेर काम गरिरहेको छू अनि यति भन्दै समग्र तारकेश्वर नगरपालिकाका सवालमा अपाङ्ग आवाज मासिक पत्रिकामा राख्ने मौका प्राप्त भएकोमा धेरै धन्यवाद भन्न चाहन्छु । हवस् धन्यवाद । जय तारकेश्वर ।

**अपाङ्ग आवाजको नालीबेली ।**

**भूमिकला पौडेल ।**

**अपाङ्गता अधिकारक्रमी तथा सन्चारक्रमी ।**

नेपालमा आजभन्दा दुईदशक अघि अपाङ्गता भएका व्यक्तिहरूलाई समाजले घृणा तथा बोझको रूपमा हेर्ने गर्दथ्यो भने सरकार तथा केहि मनकारी व्यक्तिहरूले भने दयाको पात्रको रूपमा हेर्ने गर्दथे । परिवारमा कुनै अपाङ्गता भएका व्यक्तिको जन्म भयो भने त्यो परिवारमा ऊ बोझको रूपमा रहने गर्दथ्यो । समाजमा जनचेतनाको अभावका कारणले गर्दा परिवार तथा समाजले अपाङ्गता भएका व्यक्तिहरूलाई श्रापको रूपमा लिएर एकदमै भेदभावपूर्ण व्यवहार गर्ने गर्दथे । सरकार तथा सम्बन्धित सरोकारवाला निकायहरूले पनि अपाङ्गता भएका व्यक्तिहरूको समस्या तथा आवश्यकतालाई खासै ध्यान दिएका थिएनन् । जसले गर्दा उनीहरू समाजमा तल्लो दर्जाको नागरिकको रूपमा बाँच्न विवश थिए । त्यो बेला नेपालमा अपाङ्गता भएका व्यक्तिहरूको सेवा तथा सुविधाका लागि भनेर नेपाल अपाङ्ग संघ अन्र्तगत खगेन्द्र नजजीवन केन्द्र स्थापना भइसकेको थियो साथै उनीहरूको हक, हितका लागि काम गर्न राष्ट्रिय अपाङ्ग महासंघ नेपालको पनि स्थापना भइ सकेको थियो । तर यी संस्थाहरूले त्यो बेलाम अपाङ्गता भएका व्यक्तिहरूको हक, अधिकारका लागि भन्दा पनि कल्याण, परोपकार तथा विकास केन्द्रित भएर काम गरिरहेका थिए । सरकार तथा सम्बन्धित सबै सरोकारवाला निकायहरूको पनि अपाङ्गता अधिकार प्रति खासै ध्यान गएको थिएन ।

अपाङ्गता भएका व्यक्तिहरूको समस्या तथा आवश्यकता प्रति कसैले पनि चासो नदिएको संदर्भ तथा उनीहरू आफ्नो हकअधिकारहरूबाट पनि वञ्चित रहेको अवस्थालाई मनन गर्दै सबै प्रकारका अपाङ्गता भएका व्यक्तिहरूको हक, हित र मानव अधिकार संरक्षण र प्रवद्र्धन तथा वकालत गर्नका लागि सन् २००० (बि.सं.२०५६) मा नेपाल अपाङ्ग मानव अधिकार केन्द्र्रको स्थापना भएको हो । नेपाल अधिराज्यका विभिन्न स्थानबाट आएर काठमाडौंमा संघर्ष गरिरहेका केहि जागरूक अपाङ्गता भएका युवाहरूको सक्रियतामा केन्द्रले विधिवत रूपमा सन् २००० मा जिल्ला प्रशासन कार्यालय, काठमाडौं तथा समाज कल्याण परिषद्मा संस्था दर्ता गराएपछि शुरूका दिनमा मध्यबानेश्वरमा एउटा सानो कोठा भाडामा लिएर एउटा टेबुल, २÷३ वटा कुर्सी तथा एउटा टेलिफोन सेटको व्यवस्था गरि संस्थाको कार्यालय खोली आफ्ना गतिविधिहरू सञ्चालन गर्न थाल्यो ।

नेपाल अपाङ्ग मानव अधिकार केन्द्र जुन समयमा स्थापना भयो त्यो समयमा अपाङ्गता सवाल तथा अपाङ्गता भएका व्यक्तिहरूको समस्याका विषयमा मूलधारका पत्रकार, सञ्चारकर्मी तथा सञ्चार माध्यमहरूले चासो दिएर कलम चलाउने गरेका थिएनन् । जसले गर्दा अपाङ्गता सवाल सधै ओझेलमा पर्ने गर्दथ्यो । त्यसैगरि राज्यले पनि अपाङ्गता सवाल तथा अपाङ्गता भएका व्यक्तिहरूको समस्याका विषयमा खासै संवेदनशिल भएर ध्यान दिएको थिएन । त्यसैले यस केन्द्रले “जनचेतना फैलाउन तथा वकालत गर्नका लागि सबैभन्दा भरपर्दो माध्यम भनेको सञ्चार माध्यम नै हो, त्यसैले संस्थाले स्वयम् सञ्चार माध्यमको प्रयोग गरी आफ्ना गतिविधिहरूलाई अगाडि वढाउनु पर्दछ” भन्ने मनन गरी सञ्चार सम्बन्धी गतिविधीहरू सञ्चालन गर्न थाल्यो ।

यही संदर्भमा केन्द्रले २०५८ साल बैशाख महिना देखि “अपाङ्ग आवाज मासिक पत्रिका” प्रकाशन शुरू ग¥यो । अपाङ्ग आवाज मासिक पत्रिका २०५७÷५८ सालमा काठमाण्डौंमा दर्ता भइ अपाङ्गता सम्बन्धी सामग्रीहरू प्रकाशन गरिरहेको छ । यस मासिकले अपाङ्गता भएका व्यक्तिहरूको हकअधिकार सम्बन्धी विद्यमान ऐन तथा विभिन्न कानुनी प्रावधानहरू, अपाङ्गता सम्बन्धी काम गर्ने संघसंस्था तथा सम्बन्धित सरोकारवाला निकायहरूले उपलव्ध गराउँदै आएको सेवासुविधाहरू, अपाङ्गता भएका व्यक्तिको चुनौती, संघर्ष तथा सफलताका कथाहरू, अपाङ्गताका सवालमा विभिन्न व्यक्तिको दृष्टिकोण तथा विचारहरू लगायत अपाङ्गता सम्बन्धी गतिविधीहरूलाई आफ्नो विषयवस्तुका रूपमा समेट्दै आएको छ ।

अपाङ्ग आवाज मासिक पत्रिका २०५९÷६० सालमा प्रेस काउन्सिल नेपालमा पत्रिका वर्गिकरणमा “क” वर्गमा पर्न सफल भयो र हालसम्म पनि “क” वर्गमा नै रहिरहन सफल भएको छ । शुरूवाती दिनमा बाहिरी तथा भित्री पृष्ठ गरी जम्मा ३२ पृष्ठ प्रकाशित हुँदै आएको यो पत्रिका २०७० साल देखि भने बाहिरी तथा भित्री पृष्ठ गरी ४४ पृष्ठमा प्रकाशन हुदै आएको छ । यस पत्रिका २२ औं बसन्त पार २३ औं वसन्तमा यात्रा गरिरहेको छ भने हालसम्म यस पत्रिकाको २५५ औं अङ्क प्रकाशित भइसकेको छ र हाल २५६ औं अङ्क यहाँहरूको हातमा परेको छ ।

अपाङ्ग आवाज मासिक पत्रिका प्रकाशन गर्नका लागि शुरूमा कसैको पनि सहयोग प्राप्त भएको थिएन तर पनि केन्द्रका अपाङ्गता भएका युवाहरूले प्रत्येक सामाजिक संघसंस्थाहरूको दैलोदैलोमा पुगेर यो पत्रिका प्रकाशन गर्नका लागि सहयोगको याचना गरेका थिए । केन्द्रको धेरै समय तथा पटकपटकको प्रयास पछि मात्रै त्यसमध्ये केहि मनकारी संघसंस्था तथा सहयोगी मनहरूले आफ्नो सहभागिता स्वरूप पत्रिकाको ग्राहक बनिदिने तथा विज्ञापन उपलव्ध गराईदिने गरेका थिए । जसले यो पत्रिका प्रकाशन गर्नमा धेरै नै हौसला मिलेको थियो ।

केन्द्रले मासिक पत्रिका प्रकाशन भएको एकवर्ष पुरा गर्ने बित्तिकै रेडियो कार्यक्रम पनि सञ्चालन गर्न शुरूवात ग¥यो । तुलनात्मक रूपमा पत्रिका भन्दा रेडियोको लोकप्रियता र प्रभावकारितालाई मध्यनजर गर्दै तथा दृष्टिविहिन व्यक्तिहरूको सूचना तथा सञ्चारको क्षेत्रमा पहुँचलाई ध्यानमा राखेर केन्द्रले केही अपाङ्गता भएका युवाहरू (सुदर्शन सुवेदी, महेश्वर घिमिरे, जगदीशप्रसाद अधिकारी र भूमिकला पौडेल) को पहल तथा सक्रियतामा २०५९ साल बैशाख महिनाको पहिलो आइतबार देखि राष्ट्रिय प्रशारण रेडियो नेपालबाट विहान ८: ०० देखि ८: १५ बजे सम्म १५ मिनेट “अपाङ्ग आवाज रेडियो कार्यक्रम” साप्ताहिक रूपमा प्रशारण गर्न थाल्यो ।

यस रेडियो कार्यक्रमको सामग्री संकलन, स्किृप्ट लेखन, रेकर्डिङ लगायतका कार्यक्रम उत्पादन देखि कार्यक्रम सञ्चालन गर्ने सम्मका सबै गतिविधिहरूमा अपाङ्गता भएका व्यक्तिहरू आफू स्वयम् नै संलग्न रहेका थिए । भर्खरका युवा अवस्थाका अपाङ्गता भएका व्यक्तिहरूले गरेको यो नयाँ काम, आँट तथा परिश्रम देखेर त्यस बेला यो समुह तथा संस्था एकदमै उदाहरणिय भएको थियो । अपाङ्गता भएका व्यक्तिहरूले आफ्नै प्रयासमा रेडियो कार्यक्रम उत्पादन गर्नु तथा राष्ट्रिय प्रशारण रेडियो नेपालबाट साप्ताहिक रूपमा रेडियो कार्यक्रम प्रशारण गर्नु आफैमा एउटा ठूलो दुस्साहस पनि थियो । अपाङ्गता भएका व्यक्तिहरू आफै सञ्चारकर्मीको रूपमा काम गर्नु भनेको कल्पना भन्दा बाहिरको कुरा थियो त्यसबेला तर यसलाई यथार्थतामा परिणत गरिएको थियो । त्यसैगरी केन्द्रसँग न त कुनै आर्थिक स्रोतको व्यवस्था थियो, न त कुनै दक्ष प्राविधिक जनशक्ति तथा प्राविधिक उपकरणहरू नै उपलव्ध थिए तर पनि “आफ्नो लागि आफै आवाज उठाउनु पर्छ” भन्ने दृढ सोच तथा संकल्पका कारण नै यो जटिल कार्य संभव भएको हो । अपाङ्ग आवाज रेडियो कार्यक्रम रेडियो नेपालबाट साप्ताहिक रूपमा २०५९ साल बैशाखको पहिलो हप्ता देखि २०७२ साल बैशाखको पहिलो हप्तासम्म ५४२ भाग निरन्तर प्रशारण भयो ।

अपाङ्ग आवाज रेडियो कार्यक्रम रेडियो नेपालबाट प्रशारण शुरू भएपछि अधिराज्यभरबाट श्रोताका विभिन्न चिठीपत्रहरू आउन थाले र चिठीमा अपाङ्गता भएका व्यक्तिहरूले प्राप्त गर्ने सेवा, सुविधाका बारे जिज्ञासा राखिएको तथा विभिन्न समस्याहरू दर्शाएर सो समाधानका लागि अनुरोध गरिएको हुन्थ्यो । जसलाई संवोधन गरेर अपाङ्ग आवाज रेडियो टिमले श्रोताहरूलाई पत्राचार गरी संपर्क गर्ने र समस्या समाधान गर्नमा कोशिश गर्ने गर्दथ्यो । त्यसैगरी करिव १५० को हाराहारीमा “अपाङ्ग आवाज रेडियो श्रोता क्लबहरू” गठन भएर स्थानियस्तरमा जनचेतनामूलक कार्यक्रमहरू गर्न शुरूवात पनि गरेका थिए । जसले गर्दा स्थानियस्तरमा यसको पहुँच पुगेको थियो भन्ने कुरा प्रष्ट हुन्छ ।

तर नेपालमा २०७२ सालमा बैशाख १२ मा गएको विनाशकारी भूकम्प तथा निरन्तर रूपमा पटकपटक आएका त्यसका पराकम्पनका कारण कार्यक्रम उत्पादनमा समस्या आएपछि यो कार्यक्रम बन्द गर्नु प¥यो । कार्यक्रम बन्द भएको आठ महिनापछि २०७२ साल मंसिरको पहिलो साताबाट भने रेडियो कान्तिपुर (एफ.एम. ९६.१ मेघाहर्ज) बाट आइतबार विहान ७: ३० देखि ८: ०० बजेसम्म ३० मिनेट कार्यक्रम प्रशारण शुरू गरियो र हालसम्म यो कार्यक्रम निरन्तर उत्पादन तथा प्रशारण भइरहेको छ । समयको परिवर्तन तथा भाषाहरू परिमार्जित हुँदैजाने क्रममाः करिव तीन वर्ष अघि देखि यस कार्यक्रमको नाम “अपाङ्गता आवाज” राखिएको छ ।

रेडियो कार्यक्रम सञ्चालन गर्नका लागि सुरूवाती दिनमा ह्याण्डिक्याप इन्टरनेशनल, एक्सन–एड नेपाल र इम्प्याक्ट नेपालले आर्थिक सहयोग गरेका थिए । कार्यक्रम प्रशारण भएको केहि वर्ष पछि डिस्याबिलिटी डेभलपमेन्ट पार्टनर्स नामक अन्तर्राष्ट्रिय संस्था पनि केही वर्षका लागि जोडिन आएको थियो । यसैगरी २०६५ साल देखि भने सरकारले पनि यस कार्यक्रमको लोकप्रियता तथा प्रभावकारिता बुझेर हातेमालो गर्न शुरू ग¥यो । फलस्वरूप महिला, बालबालिका तथा जेष्ठ नागरिक मन्त्रालयबाट प्रत्येक वर्ष अपाङ्ग आवाज रेडियो कार्यक्रमका लागि अनुदान प्राप्त हुन थाल्यो । तर आर्थिकमन्दिको असरले अब यस वर्ष यो सहयोग प्राप्त हुन्छ या हुँदैन भन्न सक्ने अवस्था छैन र कार्यक्रमलाई पनि निरन्तरता दिन सकिन्छ या सकिँदैन भन्ने प्रश्न चुनौतीको रूपमा तेर्सिएको छ ।

यसैगरि नेपाल अपाङ्ग मानव अधिकार केन्द्र्रले सन् २०२१ डिसेम्बर ३ तारिख (बि.सं. २०७७ मंसिरको दोस्रो साता) देखि विहिबार बेलुका ६ : ०० देखि ६: ३० बजेसम्म आधा घण्टा साप्ताहिक रूपमा नेपाल टेलिभिजनबाट “अपाङ्गता आवाज टेलिभिजन कार्यक्रम” प्रशारण शुरूवात ग¥यो । केन्द्रले पत्रिका प्रकाशन, रेडियो कार्यक्रम सञ्चालन र रेडियो जिङ्गल तथा टिभी स्लटहरू बनाइसकेको अनुभव सँगालिसकेको हुनाले र समयको माग अनुसार अब टेलिभिजनमा पनि जानुपर्छ भन्ने सोचले गर्दा नै अपाङ्गता आवाज टेलिभिजन कार्यक्रमको प्रशारण शुरू गर्न सकिएको हो । यो टेलिभिजन कार्यक्रम अपाङ्गता भएका व्यक्तिहरूका लागि पूर्णरूपमा सूचनामा पहुँचयुक्त कार्यक्रम हो किनकी यसमा बहिरा व्यक्तिहरूका लागि सांकेतिक भाषा तथा सुस्तश्रवणहरूका लागि क्याप्सनको पनि प्रयोग गरिएको छ । यसमा अर्को महत्वपूर्ण कुरा के छ भने कार्यक्रमको पहिलो संस्करण भाडामा स्टुडियो तथा क्यामेरा प्रयोग गरेर छायाङ्कन र सम्पादन गरिएको थियो भने दोस्रो संस्करण देखी केन्द्रले आफ्नै क्यामेरा तथा स्टुडियो प्रयोग गरेर छायाङ्कन गरी कार्यक्रम सम्पादन पनि केन्द्रको कार्यालयमा नै गर्दै आएको छ ।

सूचना तथा सञ्चारको क्षेत्रमा प्रविधिको विकास भएसँगै नेपाल अपाङ्ग मानव अधिकार केन्द्रले अपाङ्ग आवाज मासिक पत्रिका, अपाङ्गता आवाज रेडियो तथा टेलिभिजन कार्यक्रमलाई जुनसुकै बेला पनि पढ्न, सुन्न तथा हेर्नका लागि सहज होस भनेर युट्युब च्यानल पनि बनाएको छ । जसबाट हामी आफूले चाहेको समयमा नेपाल अपाङ्ग मानव अधिकार केन्द्रको युट्युब च्यानल म्ज्च्ऋ ल्भउब िमा लगअन गरेर पढ्न, सुन्न तथा हेर्न सक्छौं । समग्रमा भन्नुपर्दा मूलधारका सञ्चार माध्यमहरूले अपाङ्गता सवाललाई खासै चासो नदिएको अर्थात यो सवाल ओझेलमा परेको अवस्थालाई मध्यनजर गर्दै अपाङ्गता भएका युवाहरूको पहलमा अपाङ्गता भएका व्यक्तिहरूको हकअधिकारका विषयमा आवाज उठाउनका लागि आजभन्दा दुईदशक अगाडि अपाङ्ग आवाज मासिक पत्रिका प्रकाशन तथा रेडियो कार्यक्रमको प्रशारण शुरूवात गरिएको हो । सो समयमा देशमा सञ्चारकर्म फैलिने तथा फस्टाउने वातावरण छँदाछँदै पनि आवाज विहीनहरूको आवाज मानिने सञ्चार क्षेत्रले अपाङ्गता क्षेत्रलाई भने नियाल्न सकेको थिएन । जुन एकदमै दुःख लाग्ने कुरा थियो । यही दुःख वा पिडा नै “अपाङ्ग आवाज” शुरूवात गर्ने प्रेरणा बन्यो । सूचना तथा सञ्चारको क्षेत्रमा अपाङ्गता सवाल बुलन्द गर्नका लागि “अपाङ्ग आवाज” ले क्रान्ति नै ल्याएको छ भन्दा अतिशयुक्ति नहोला ।

**गोकर्णेश्वर नगरपालिकाद्वारा खाद्द, शैशिक, कम्पुटर तथा स्वास्थ तथा सहायक सामाग्री हस्तान्तरण ।**

**१५ जेठ २०८०, गोकर्ण ।**

**नबराज सोती ।**

गोकर्णेश्वर नगरपालिकाले गोकर्णमा रहेको अपाङ्ग पुर्नस्थापना केन्द्रलाई कार्यालय प्रयोजनको लागि आवश्यक कम्पुटरहरु देखि आवसीय रुपमा बस्दै आउनुभएका विद्यार्थीहरुको लागि विधालय पोशाक शैक्षिक सामाग्रीहरु साथै सहायक सामाग्रीहरु समेत हस्तान्तरण गरेको हो ।

केन्द्रको प्राङ्गणमा एक कार्यक्रमको आयोजना गरी नगरपालिकाले खाद्द सामाग्री, शैशिक सामाग्री, आवास व्यवस्थापनको लागि आवश्यक सामाग्री, कम्पुटर तथा स्वास्थ सामाग्री सहयोग गरेको नगरपालिकाले जनाएको छ ।

गोकर्णेश्वर नगरपालिकाका प्रमुख दिपक रिसालको प्रमुख आतिथ्यता तथा अपाङ्ग पुर्नस्थापना केन्द्रका अध्यक्ष उदय लिम्बुको अध्यक्षतामा सम्पन्न भएको सो सहयोग हस्तान्तरण समारोहमा नगरपालिकाका उपप्रमुख सान्नानी लामा लगायत विभिन्न सामाजिक व्यक्तित्वहरुको आतिथ्यता रहेको थियो ।

कार्यक्रममा सम्बोधन गर्नुहुदै उपप्रमुख लामाले अपाङ्ग पुनस्थापना केन्द्रको लागि नगरपालिका संगै रहेको बिश्वाश व्यक्त गर्नुहुदै अपाङ्गता क्षेत्रको विकासको लागि पनि पालिकाले विभिन्न कार्यक्रम अगाडी बढाइरहेको जानकारी गराउनुभएको थियो ।

त्यस्तै प्रमुख अतिथि गोकर्णेश्वर नगरपालिकाका प्रमुख दिपक रिसालले नगरपालिकाको आगामी बजेटमा अपाङ्ग पुनस्थापना केन्द्रको लागि विशेष कार्यक्रम समेट्ने प्रतिबद्दता जनाउनुभएको थियो । “नगरपालिकामा विभिन्न अपांगताको क्षेत्रमा क्रियाशील संघ सस्थाहरु छन् । ति मध्ये पनि यसरी दुर्गम जिल्लामा अभिभावकबिहिन अपाङ्गता भएका बालबालिकाहरुको लागि यो सस्थाले यति राम्रा काम गरिरहेको छ हामीले बिगत वर्ष भन्दा अझै केहि सक्ने सहयोग पालिकाको तर्फबाट आगामी बजेट मार्फत गर्ने छौँ” । प्रमुख रिसालले बताउनुभयो । सामाग्रीहरु बुझ्नुहुदै अपाङ्ग पुर्नस्थापना केन्द्रका अध्यक्ष उदय लिम्बुले नगरपालिका प्रति धन्यवाद व्यक्त गर्नुभएको थियो ।

**अपाङ्गता भएका किशोरकिशोरीहरुलाई ५ दिने बृहत यौनिक शिक्षा सम्बन्धि क्षमता विकास तालिम सम्पन ।**

**१५ जेठ २०८०, काठमाण्डौँ ।**

**नबराज सोती ।**

नेत्रहिन युवा संघ नेपालको आयोजना तथा Right Here Right Now 2 Nepal को सहयोगमा अपाङ्गता भएका किशोरकिशोरीहरुलाई प्रदान गरिएको ५ दिने बृहत यौनिकता शिक्षा सम्बन्धि क्षमता विकास तालिम सम्पन् भएको छ ।

खगेन्द्र नवजीवन बिशेष शिक्षा मावी, एसोएस जोरपाटी केन्द्रिय, बहिरा उच्च माध्यमिक विद्यालय, नमुना मछिन्द्र लगनखेल, ल्यावरोटरी स्कुल, किर्तिपुर गरी ५ विद्यालयका शारीरिक, दृस्टीबिहिन, बहिरा र कुनै अपाङ्गता नभएका गरी २६ जना सहभागी उक्त तालिममा पहुँचयुक्त र समावेशी विधिको प्रयोग गरेर बृहत् यौनिकता शिक्षाका विभिन्न तत्वहरूको बारेमा तालिम दिइएको थियो ।

सो तालिम पश्चात विद्यार्थीहरुले आआफ्नो विद्यालयमा गएर सबै बिद्यार्थीहरुको मिश्रण गरी एक किशोरकिशोरी कल्ब निर्माण गर्ने र उक्त तालिममा सिकेका कुराहरुलाई क्लबका माध्यमबाट आफ्ना दौँतरी साथीहरूलाई सिकाउने लक्ष्य सहित सो तालिम प्रदान गरिएको आयोजक सस्थाले जनाएको छ ।

वृहत यौनिकता शिक्षाका सवालमा लामो समयदेखि सक्रिय सागर बुढाथोकीले सहजिकरण गर्नु भएको सो तालिम प्राप्त गरे पस्चात बृहत् यौनिकता शिक्षाका सवालमा महत्वपूर्ण ज्ञान हासिल गरेको र सिकेका कुराहरुलाई आफ्ना साथिभाइहरु कहाँ गएर पनि बुझाउने अधिकाङ्श तालिममा सहभागी बिद्यार्थीहरुले गर्नुभएको थियो ।

तालिममा सहभागी मेरुदण्ड पक्षघात अपाङ्गता भएका विद्यार्थी बबिता फुङ्यालले उक्त तालिम मार्फत आफुले यौनिकता तथा लैंगिकता साथै हिंसा बारे पनि धेरै कुरा सिक्ने अवसर प्राप्त गरेको प्रतिक्रिया दिनुभएको थियो ।

नेत्रहिन युवा संघ नेपालका अध्यक्ष कलाधर भण्डारीको अध्यक्षतामा समापन भएको सो तालिममा Right Here Right Now 2 Nepal का राष्ट्रिय निर्देशक राजेन्द्र महर्जन, खगेन्द्र नवजीवन बिशेष शिक्षा माविका प्रध्यानाध्यापक रागव दवाडी लगायतको उपस्थिति रहेको थियो। बृहत् यौनिकता शिक्षा सम्बन्धि क्षमता विकास तालिम शहरी मात्रै नभएर ग्रामिण क्षेत्रका अपाङ्गता भएका किशोरकिशोरीलाई पनि सन्चालन गर्नुपर्ने आवश्यकता रहेको तालिममा सहभागी एक बहिरा अपाङ्गता भएका विद्यार्थीले जनाउनुभएको थियो ।

**गोकर्णेश्वर १ अन्तर्गत ओख्रेनी र मुलखर्कमा देउराली अपाङ्गता भएका व्यक्तिहरुको स्वावलम्बन समूह गठन ।**

**२२ जेठ २०८०, गोकर्णेश्वर ।**

**नबराज सोती ।**

अपाङ्गता भएका महिलाहरुको महासंघ नेपालको आयोजना तथा युएसएडको सहयोग एवम् डि डि पि युकेको समन्वय साथै नेपाल अपाङ्ग मानव अधिकार केन्द्रको नेतृत्वमा सन्चालित कार्यक्रम अन्तर्गत गोकर्णेश्वर नगरपालिका वडा नम्बर १ को ओख्रेनी र मुलखर्कमा अपाङ्गता सम्बन्धि अभिमुखीकरण एवं अपाङ्गता भएका महिला/व्यक्तिहरुको जीविकोपार्जन कार्यक्रमका लागि स्वावलम्बन समुह निर्माण भएका छन् ।

गोकर्णेश्वर नगरपालिका वडा नम्बर १ को ओख्रेनी र मुलखर्कमा निर्माण भएका सो समूहमा अपाङ्गता भएका व्यक्तिहरु र उहाँहरुका अभिभावक मात्र रहनेछन् ।

यो समूहहरुलाई स्वावलम्बन जीवन निर्वाहको लागि जीविकोपार्जन कार्यक्रममा जोडि विभिन्न आयआर्जनका कार्यक्रममा निश्चित पुजि दिइ आत्मनिर्भर हुन सहयोग गर्नेछ ।

अपाङ्गता भएका महिलाहरुको महासंघ नेपालका अध्यक्ष निर्मला धितालको अध्यक्षता एवम् गोकर्णेश्वर नगरपालिका वडा नम्बर १ का वडा सदस्य श्री कृष्ण तामाङ्ग प्रमुख अतिथ्यतामा ओख्रेनीमा उद्घाटन भएको सो समूह निर्माण सम्बन्धि कार्यक्रममा ओख्रेनीमा रहनुभएका अपाङ्गता भएका व्यक्ति र उहाँहरुका अभिभावकहरु सहित २५ जना को सहभागिता रहेको थियो ।

कार्यक्रमको उद्घाटन गर्नुहुदै प्रमुख अतिथि समेत रहनुभएका गोकर्णेश्वर नगरपालिका वडा नम्बर १ का वडा सदस्य तामाङ्गले स्वावलम्बन समुह निर्माण पछि आफ्नो वडामा रहेका अपाङ्गता भएका व्यक्तिहरुलाई आत्मनिर्भर हुन ठुलो टेवा पुग्ने विश्वाश व्यक्त गर्नुभएको थियो ।

कार्यक्रममा अपाङ्गता भएका व्यक्तिहरुका हक अधिकार एवम् राज्यले प्रदान गर्ने सेवा सुविधाका बारेमा अपाङ्गता भएका महिलाहरुको महासंघ नेपालका अध्यक्ष निर्मला धितालले अभिमुखिकरण गर्नुभएको थियो ।

सो अभिमुखिकरण पश्चात गोकर्णेश्वर नगरपालिका वडा नम्बर १ को ओख्रेनीमा शुसिला तामाङ्गको अध्यक्षतामा २० सदस्यीय देउराली अपाङ्गता भएका व्यक्तिहरुको स्वावलम्बन समूह “क” गठन भएको छ भने मुलखर्कमा सन्जीमाया तामाङको अध्यक्षतामा ५ सदस्यीय देउराली अपाङ्गता भएका व्यक्तिहरुको स्वावलम्बन समूह “ख” गठन भएको छ ।

**अपाङ्गता भएका बालबालिकाहरुलाई स्वास्थ्य तथा पुनःस्थापन सेवाको लागि घुम्ती शिविर ।**

**२५ जेष्ठ २०८०, कोहलपुर ।**

**अपाङ्गता आवाज संवाददाता ।**

कोहलपुर: कोहलपुर नगरपालिका-१५ स्थित अपाङ्ग बाल अस्पताल तथा पुनःस्थापना केन्द्र अकलघरुवामा स्वास्थ्य तथा पुनःस्थापन सेवाको लागि घुम्ती शिविरको आयोजना गरिएको छ । कोहलपुर नगरपालिका बाँके र विकलाङ्ग मित्र समूह/अपाङ्गबाल अस्पताल तथा पुनःस्थापना केन्द्र, बनेपा काठमाडौंको संयुक्त आयोजनामा शिविर आयोजना गरिएको हो ।

वडा नम्बर १५ का वडा अध्यक्ष दिपेन्द्र कुमार चौधरीको अध्यक्षतामा भएको शिविरको कोहलपुर नगरपालिकाका नगर प्रमुख पुर्ण प्रसाद आचार्यले अपांगता भएका व्यक्तिलाई सहायक सामाग्री प्रदान गरेर उद्घाटन गर्नु भएको हो । अपांगता भएका व्यक्ति कमल पौडेललाई व्हिलचियर, नम बहादुर रोकायालाई बैशाखी र प्रितम थारुलाई वाकर प्रदान गर्दै शिविरको उद्घाटन गरिएको अस्पतालका सूचना तथा बाल संरक्षण अधिकृत विनिता खड्काले बताउनुभयो ।

त्यसक्रममा नगर प्रमुख आचार्यले अपाङ्ग बाल अस्पतालले विकलाङ्ग बालबालिकाहरुको पुनःस्थापनमा महत्त्वपूर्ण योगदान पुर्‍याउने बिश्वास व्यक्त गर्नुभयो । उहाँले अस्पतालले बाँकेका अपांगता भएका बालबालिकालाई मात्र नभएर लुम्बिनी, कर्णाली र सुदूरपश्चिम प्रदेशकै बालबालिकालाई लाभ दिने पनि बताउनुभयो । स्वास्थ्य सेवा पाउनु व्यक्तिको नैसर्गिक अधिकार भएकाले अपांगता भएका व्यक्तिहरुको खोजी, पहिचान र उपचारका लागि अस्पतालले महत्त्वपूर्ण भूमिका निर्वाह गर्ने उहाँको भनाइ थियो ।

यसैगरी कोहलपुर नगरपालिकाका नगर उपप्रमुख संगीता सुवेदीले कुनैपनि नागरिक स्वास्थ्य सेवाबाट बंचित हुन नपरोस् भन्ने सवालमा नगरपालिका चनाखो रहेको बताउनुभयो । उहाँले शिविरले जनरल र अपांगता भएका बालबालिकालाई लक्षित गरेर आयोजना गरिएको शिविरले लक्षित समुदायलाई लाभ दिने बिश्वास व्यक्त गर्नुभयो । अस्पताल व्यबस्थापक प्रकाश यादवले नेपालगन्जबाट बिस्थापितको तयारीमा रहेको अस्पताललाई स्थान उपलब्ध गराएर कोहलपुर नगरपालिकाले बाँकेको कोहलपुरबाट सेवा प्रबाहक अवसर दिएको भन्दै नगरपालिकाप्रति हार्दिकता व्यक्त गर्नु भएको थियो ।

शिविर उद्घाटन कार्यक्रममा कोहलपुर नगरपालिकाका प्रशासकीय अधिकृत टिकाराम ढकाल, कोहलपुर नगरपालिकाका प्रवक्ता नम बहादुर आले, आर्थिक विकास समिति संयोजक अनिता बुढा, स्वास्थ्य शाखा प्रमुख अनिलसेन ठकुरी, नगर प्रबर्द्धन केन्द्रका डा गोबिन्द चौधरी, सिविएम ग्लोबलका कार्यक्रम संयोजक सम्झना शाह लगायतको उपस्थिति रहेको थियो । त्यसक्रममा अपाङ्ग बाल अस्पतालले कोहलपुर नगरपालिकालाई कदरपत्रले सम्मानित समेत गरेको थियो ।

सामान्य स्वास्थ्य, हाडजोर्नी र नशारोग तथा पुनःस्थापना सम्वन्धी आयोजित घुम्ती शिविरमा अर्थोपेडिक सर्जन डा यकराज गुरुङसहितको मेडिकल टिमले स्वास्थ्य चेकजाँच तथा परामर्श सेवा दिइरहेको पनि अस्पतालका सूचना तथा बाल संरक्षण अधिकृत खड्काले बताउनुभयो ।

**अपाङ्गता भएका किशोरकिशोरीहरुको बृहत यौनिकता शिक्षामा पहुँच सम्बन्धी टूलकिट प्रमाणीकरण कार्यशाला सम्पन्न ।**

**२६ जेष्ठ २०८०, काठमाण्डौँ ।**

**नबराज सोती ।**

नेत्रहिन युवा संघ नेपालको आयोजना तथा (Right Here Right Now 2 Nepal) राइट हियर राइट नाउ २ नेपालको आर्थिक सहयोगमा अपाङ्गता भएका किशोरकिशोरीहरुको बृहत यौनिकता शिक्षा सम्बन्धी टूलकिट प्रमाणीकरण कार्यशाला राजधानीमा सम्पन्न भएको छ ।

नेत्रहिन युवा संघ नेपालका अध्यक्ष कलाधर भण्डारीको अध्यक्षता एवम् राष्ट्रिय अपाङ्ग महासंघ नेपालका अध्यक्ष देवी दत्त आचार्यको प्रमुख आतिथ्यतमा सम्पन्न सो कार्यशालामा राष्ट्रिय अपाङ्ग महासंघ नेपालका वरिस्ट उपाध्यक्ष राम कार्की, (Right Here Right Now 2 Nepal) का प्रतिनिधि संस्कृती श्रेष्ठ, संयुक्त राष्ट्र जनसंख्या कोष नेपालका प्रतिनिधि अभिराम राय, सिआइएल काठमाण्डौका महासचिव गणेश केसी लगायत विभिन्न अपाङ्गता तथा यौन तथा प्रजनन् स्वास्थ्यको क्षेत्रमा क्रियाशील संघ सस्थाका प्रतिनिधिहरुको सहभागीतामा सम्पन्न भएको थियो ।

सो कार्यशालामा स्वागत मन्तव्य सहित कार्यशालाको उदेश्य माथि प्रकाश पार्नुहुदै नेत्रहिन युवा संघ नेपाल काठमाण्डौँ शाखाका सचिव रोशनी अधिकारीले कार्यशालाले अपाङ्गता भएका किशोरकिशोरीहरूको बृहत् यौनिकता शिक्षा सम्बन्धमा बनेको टूलकिटलाई अपाङ्गता भएका किशोरकिशोरीहरुको बृहत यौनिकता शिक्षाको लागि शिक्षा स्वास्थ्य तथा सुचना एवम् सन्चारमा पहुँच वृद्दि गराउने मुख्य मार्गदर्शक दस्तावेजको रूपमा विकास गर्ने मुख्य उदेश्य रहेको स्पष्ट पार्नुभएको थियो ।

अपाङ्गता भएका किशोरकिशोरीहरूको बृहत् यौनिकता शिक्षामा पहुँच सम्बन्धी टूलकिटको खाकाको बारेमा प्रस्तुतीकरण गर्नुहुदै वृहत यौनिकता शिक्षाका सवालमा लामो समयदेखि सक्रिय सागर बुढाथोकीले (जसले यस टूलकिट निर्माणमा नेत्रित्व गरेका थिए) सबै किसिमका अपाङ्गता भएका १० वर्ष देखि ३० वर्ष सम्मका किशोरकिशोरी तथा युवाहरुको पहुँच बृहत् यौनिकता शिक्षामा कसरी सुनिश्चित गराउन सकिन्छ भनेर नेत्रहिन युवा संघ नेपालले तयार पारेको यस टूलकिट निकै उपयोगि र मार्गनिर्देश गर्न सक्ने बनेको बताउनुभएको थियो । उन्ले टूलकिटको बारेमा प्रस्तूतिकरण गर्दै यसको ढाँचा, उपयोग गर्ने तरिका र समेटिएका प्रमुख विषयहरूको बारेमा विस्तृत रूपमा जानकारी गराउनु भएको थियो। आफ्नो प्रस्तुतीकरणकै क्रममा बुढाथोकीले अपाङ्गता भएका किशोरकिशोरीहरुको वृहत यौनिकता शिक्षामा पहुँच हुन आवश्यक रहेको समेत बताउनुहुदै त्यसको लागि रहेका विद्यमान वाधाहरु र तिनको समाधानका सवालमा सम्बन्धित सरकारी एवम् सरोकारवाला निकायको भूमिका अत्यन्त जरुरी स्पष्ट पार्नुभएको थियो ।

कार्यशालालाई सम्बोधन गर्नुहुदै राष्ट्रिय अपाङ्ग महासंघ नेपालका अध्यक्ष देवी दत्त आचार्यले अपाङ्गता भएका किशोरकिशोरीहरुको बृहत यौनिकता शिक्षा सम्बन्धि टुल्किटलाई पाठ्यक्रम विकास केन्द्रसँग समन्वय गरी पाठ्यक्रममै समावेश गर्नुपर्ने धारणा राख्नुभएको थियो । अध्यक्ष दत्तले सो टुल्किटलाई अपाङ्गता क्षेत्रमै क्रियाशिल व्यक्तिहरुको क्षमता विकासको लागि प्रयोग गरी वकालत एवम् पैरवीको माध्यम समेत बनाउनुपर्ने विषयमा जोड दिनुभएको थियो ।

सम्बोधनकै क्रममा संयुक्त राष्ट्र जनसंख्या कोष नेपालका प्रतिनिधि अभिराम रायले अपाङ्गता भएका किशोरकिशोरीहरुको बृहत यौनिकता शिक्षा सम्बन्धि टुल्किटलाई नेपाल सरकारले नै स्वामित्व लिने गरी वातावरण सिर्जना गर्नुपर्ने र त्यसको लागि संयुक्त राष्ट्र जनसंख्या कोष नेपालको तर्फबाट गर्नुपर्ने काम गर्न तयार रहेको प्रतिबद्दता व्यक्त गर्नुभएको थियो ।

कार्यशालालाई सहजीकरण गर्नुहुदै नेत्रहिन युवा संघ नेपालका कार्यक्रम अधिकृत निर श्रेष्ठले कार्यशालाबाट आएका राय सल्लाह तथा सुझावहरूले टूलकिटलाई थप बृहत्, सान्दर्भिक र प्रयोगयोग्य बनाउनको लागी मद्दत पुगेको प्रतिक्रिया जनाउनुभएको थियो ।

**अपाङ्गता भएका व्यक्तिहरुको लागि सहायक सामाग्री निर्माण तथा अन्वेषनका लागि नेपाल रोबोटिक्स एसोसिएसनमा ध्यानाकर्षण ।**

**३० जेष्ठ २०८०, सातदोबाटो ।**

**नबराज सोती ।**

राष्ट्रिय शारीरिक अपाङ्ग संघ नेपालले विभिन्न ६ बुँदे सवालहरु समावेश गरी नेपाल रोबोटिक्स एसोसिएसनमा ध्यानाकर्षण पत्र बुझाएको छ ।

राष्ट्रिय शारीरिक अपाङ्ग संघ नेपालका अध्यक्ष किरण शिल्पकार सहित विभिन्न अपाङ्गताका क्षेत्रमा क्रियाशिल व्यक्तिहरुको समूहले नेपाल रोबोटिक्स एसोसिएसनका अध्यक्ष विकास गुरुङ्गलाई भेटि नेपाल रोबोटिक्स एसोसिएसनमामा रहेको ईन्जिनियरिङ र प्रविधिलाई अझ बढी अपाङ्गता भएका व्यक्तिहरुलाई सरन र सुलभ हुने गरी आविस्कारका योजना तथा नीति बनाउनु गर्नुपर्ने, अधिकतम रुपमा इनोभेसन डिजिटल नेटवर्क रोबटको विकासमा अपाङ्गता भएका व्यक्तिहरुलाई जोड्ने र आविस्कार गर्नुपर्ने, अपाङ्गता भएका व्यक्तिहरुको लागि हुने खालका सहायक सामाग्री निर्माण तथा अन्वेषनका कार्य गर्नुपर्ने लगायतका ६ ६ बुँदे सवालहरु समावेश गरी ध्यानाकर्षण गराउनुभएको हो ।

ध्यानाकर्षण पत्र बुझ्नुहुदै एसोसिएसनका अध्यक्ष गुरुङ्गले इनोभेसन तथा अन्वेषण कार्य गर्दै गर्दा अपाङ्गताका सवालमा खास ध्यान नपुगेको स्वुकार्दै आगामी दिनमा अपाङ्गताका विभिन्न सवालहरुमा ध्यान दिने प्रतिबद्दता व्यक्त गर्नुभएको थियो ।

यस्ता छन राष्ट्रिय शारीरिक अपाङ्ग संघले नेपाल रोबोटिक्स एसोसिएसनमा बुझाएको ध्यानाकर्षण पत्रमा उल्लेखित बुदाँहरु :-

अपाङ्गता भएका व्यक्तिहरुको अधिकार सम्बन्धि महासन्धी UNCRPD, अपाङ्गता भएका व्यक्तिहरुको लागी पहुचयुक्त भौतिक संरचना तथा संचार सेवा निर्देशिका २०६९, अपाङ्गता भएका व्यक्तिहरुको अधिकार समबन्धी ऐन २०७४, अपाङ्गता भएका व्यक्तिको अधिकार सम्बन्धी नियमावली २०७७ लाई कार्यान्वयनको लागि सम्बन्धित निकायमा सिफारिस गर्ने,

यस नेपाल रोबोटिक्स एसोसिएसनमामा रहेको ईन्जिनियरिङ र प्रविधिलाई अझ बढी अपाङ्गता भएका व्यक्तिहरुलाई सरन र सुलभ हुने गरी आविस्कारका योजना तथा नीति बनाउनु पर्ने,

अधिकतम रुपमा इनोभेसन डिजिटल नेटवर्क रोबटको विकासमा अपाङ्गता भएका व्यक्तिहरुलाई जोड्ने र आविस्कार गर्ने,

अपाङ्गता भएका व्यक्तिहरुको लागि हुने खालका सहायक सामाग्री निर्माण तथा अन्वेषनका कार्य गर्ने,

विभिन्न अन्वेषणमा अपाङ्गताका सवालहरुलाई संग्लन गरी सक्षम अपाङ्गता भएका व्यक्तिहरुसँग सहकार्य र सस्थाहरुसँग नेटवर्क गर्ने र

विभिन्न अन्वेषणमा अपाङ्गताका सवालहरुलाई संग्लन गरी internship कार्यक्रम संचालन गर्ने ।

**अपाङ्गता भएका व्यक्तिहरुलाई भाडादर छुट गर्न यातायात ब्यवसायी प्रतिवद्ध ।**

**३१ जेष्ठ २०८०, वालिङ ।**

**अपाङ्ग आवाज संवाददाता ।**

अपाङ्गता भएका ब्यक्तिहरुलाई भाडादर छुट गर्न यातायात ब्यवसायीहरु प्रतिवद्ध भएका छन् । वडा प्रहरी कार्यालय वालिङ, ट्राफिक प्रहरी पोष्ट, द एशिया फाउण्डेशन, राष्ट्रिय अपाङ्ग महासंघ नेपाल, स्याङ्जा अपाङ्ग सञ्जाल, वालिङ नगरस्तरीय पैरवी समूह, जिल्लास्थित यातायात ब्यवसायी कम्पनीहरुकाबीचमा अपाङ्गता भएका ब्यक्तिहरुलाई कानुन बमोजिम भाडामा छुट, आरक्षण सिटको ब्यवस्था र भाडादर कार्यान्वयन गर्ने प्रतिवद्धता गरिएको हो । अपाङ्गता भएका ब्यक्तिहरुलाई प्रचलित कानुन बमोजिम भाडादर छुट दिने तथा आरक्षण सिटको ब्यवस्था मिलाईएको पृथ्वी राजमार्ग बस सञ्चालक कम्पनी वालिङका प्रमुख बिमल अर्यालले बताउनुभयो । अपाङ्गता भएका ब्यक्तिहरुले पाउनुपर्ने सहुलियत दिंदा दिंदै पनि कतिपयले छुट भएपछि दिनुपर्ने भाडा पनि नदिने समस्या रहेको उहाँले बताउनुभयो । भाडादरमा सहुलियत दिने र आरक्षण सिटको ब्यवस्था गरिएता पनि कहिलेकाँही अपाङ्गता भएका ब्यक्तिहरुको समूह नै यात्रा गर्ने भएकाले सबैलाई सहुलियत र आरक्षण सिटमा राख्न समस्या हुने गरेको उहाँले बताउनुभयो । जिल्लास्थित सार्वजनिक सवारी साधनहरुमा यात्रा गर्ने अपाङ्गता भएका ब्यक्तिहरुलाई कानुन बमोजिम भाडादरमा छुट गर्न, आरक्षण सिटको ब्यवस्था गर्ने कार्यलाई कार्यान्वयनमा जोड दिन यातायात ब्यवसायीहरुसँग छलफल गरिएको स्याङ्जा अपाङ्ग समाजका अध्यक्ष रामप्रसाद शर्मा पोखरेलले बताउनुभयो । “प्रहरी प्रशासन, ट्राफिक प्रहरी, अपाङ्ग सञ्जालका प्रतिनिधि तथा यातायात ब्यवसायीबीचको संयुक्त बैठकबाट प्रचलित कानुन बमोजिम रही कार्यान्वयन गर्ने प्रतिवद्धता गरिएको छ” उहाँले भन्नुभयो, “कानुनको पालना नभएमा वा अपाङ्गता भएका ब्यक्तिलाई सवारी साधनमा यात्रा गर्दा अमर्यादित ब्यवहार नगर्न नगराउन सचेत गराईने भएको छ ।” सवारी धनी, चालक, सहचालकहरुकालागि चेतना अभिवृद्धि, सन्देशमूलक स्टिकर प्रकाशन तथा सवारी साधनहरुमा टाँस्ने ब्यवस्था मिलाईने स्याङ्जा अपाङ्ग समाज स्थानीय साझेदार संस्था रहने गरी वालिङ नगरपालिकामा सञ्चालित स्थानीय तहमा अपाङ्गता विकास कार्यक्रमका फोकल पर्सन एवं अपाङ्गता अधिकारकर्मी युवराज पराजुलीले बताउनुभयो । अपाङ्गता भएका ब्यक्तिहरुले सार्वजनिक यातायातमा केही समस्या भोगेको खण्डमा स्थानीय तह, सुरक्षा निका र संघ संस्थाको संयुक्त प्रयासबाट समाधान गर्ने, संयुक्तरुपमा अनुगमन तथा निरीक्षण गर्ने सहमति भएको पराजुलीले बताउनुभयो ।

“अपाङ्गता भएका ब्यक्तिहरुले सार्वजनिक सवारी साधन प्रयोग गर्दा छुट हुन्छ तर कतिपय अवस्थामा सहुलियत लिन अप्ठ्यारो हुने गरेको छ” वालिङ १ त्रियाशीका भेषराज रेग्मीले भन्नुभयो, “अपाङ्ग सञ्जाल, यातायात ब्यवसायी तथा प्रहरी प्रशासन बीच कार्यान्वयनमा जोड दिने भनिएसँग अब थप सहज हुने मेरो बुझाई छ ।”

**पहुँचयुक्त भौतिक संरचना तथा संचार सेवा निर्देशिका २०६९ कार्यान्वयनका लागि बाध्यकारी बनाउन माग ।**

**१ असार २०८०, पुल्चोक, ललितपुर ।**

**नबराज सोती ।**

अपाङ्गता भएका व्यक्तिहरुको लागि पहुँचयुक्त भौतिक संरचना तथा संचार सेवा निर्देशिका २०६९ लाई बाध्यकारी रुपमा कार्यान्वयन गराउन माग गरिएको हो ।

महिला तथा बालबालिका विभाग पुल्चोक ललितपुरमा राष्ट्रिय शारीरिक अपाङ्ग संघ नेपालले आयोजना गरेको अपाङ्गता भएका व्यक्तिहरुको लागि पहुँचयुक्त भौतिक संरचना तथा संचार सेवा निर्देशिका २०६९ कार्यान्वयन अवस्था सम्बन्धि सचेतिकरण तथा अन्तरक्रिया कार्यक्रममा उक्त माग गरिएको हो ।

राष्ट्रिय शारीरिक अपाङ्ग संघ नेपालका अध्यक्ष किरण शिल्पकारको अध्यक्षता तथा राष्ट्रिय सभा को दिगो विकास तथा सुशासन समितिका सभापति माननिय प्रकाश पन्थको प्रमुख आतिथ्यतामा सम्पन्न भएको सो कार्यक्रममा महिला बालबालिका तथा जेष्ठ नागरिक मन्तालयका उपसचिव एवम् अपाङ्गता अधिकार प्रर्वधन शाखाका शाखा प्रमुख जमुना मिश्र, अपाङ्गता राष्ट्रिय मानव अधिकार आयोगका तर्फबाट कल्पना नेपाल आचार्य, पाटन सिबिआरका कार्यकारी निर्देशक लोनिभा चित्रकार, ललितपुर स्वास्थ कार्यालयका वरिष्ठ स्वास्थ अधिकृत सन्जु रोय, व्यवसायिक तथा शिप विकास तालिम प्रतिष्ठानका शाखा अधिकृत श्रीधर ज्ञवाली, ललितपुर जिल्ला अदालतका शाखा अधिकृत शंकर भण्डारी लगायत अपाङ्गता क्षेत्रमा क्रियाशिल संघ सस्थाका प्रतिनिधिहरु सहित ४० भन्दा बढिको उपस्थितिमा सम्पन्न भएको अन्तरक्रियामा अपाङ्गता भएका व्यक्तिहरुको लागि पहुँचयुक्त भौतिक संरचना तथा संचार सेवाका सवालमा राज्यका निकाय गम्भिर भएर लाग्नुपर्ने आवाज शसक्त रुपमा उठेको थियो ।

कार्यक्रममा राष्ट्रिय शारीरिक अपाङ्ग संघ नेपालका अध्यक्ष किरण शिल्पकारले अपाङ्गता भएका व्यक्तिहरुको लागि पहुँचयुक्त भौतिक संरचना तथा संचार सेवा निर्देशिका २०६९ सवालमा संघले गरिरहेका कामहरु बारे प्रस्तुतीकरण गर्नुहुदै अपाङ्गता भएका व्यक्तिहरूको लागि पहुँचयुक्त भौतिक संरचना तथा सञ्चार सेवा निर्देशिका र सञ्चार सेवा निर्देशिकाको कार्यान्वयनको अवस्थामा सुधार ल्याउनुपर्ने बताउनुभएको थियो ।

सो अन्तरक्रिया कार्यक्रममा प्रस्तुतीकरण गर्नुहुदै राष्ट्रिय मानव अधिकार आयोगका प्रतिनिधि कल्पना नेपाल आचार्यले उक्त निर्देशिका कार्यान्वयन गराउन राज्यलाई पटक पटक सुझावहरु सहित सिफारिस गरिरहेको भए पनि अपेक्षित परिणाम भने ल्याउन नसकेको स्वइकार गर्नुभएको थियो ।

त्यसैगरी महिला बालबालिका तथा जेष्ठ नागरिक मन्तालयका उपसचिव एवम् अपाङ्गता अधिकार प्रर्वधन शाखाका शाखा प्रमुख जमुना मिश्रले कार्यक्रममा अपाङ्गताका सवालमा चालु आवधिक पन्धौँ योजनामा गरिएका व्यवस्थाहरु, अपाङ्गता अधिकार सम्बन्धि ऐन कानुनी व्यवस्थाहरु, संचार सेवा निर्देशिकाको कार्यान्वयन सम्बन्धि अवस्था लगायत आगामी कार्यक्रमहरु बारे जानकारी गराउनु भएको थियो । बहिरा अपाङ्गता भएका व्यक्तिहरुको संचार कै अवरोधको सवाललाई मध्यनजर गरी मन्त्रालयले दोभाषेको व्यवस्था समेत गरेको मिश्रले बताउनुभएको थियो ।

प्रस्तुतीकरणकै अन्त्यमा इस्क्वाइर युनिट प्रा.लि. बाट आर्टिटेक रमन श्रेष्ठले पहुँचयुक्त भौतिक संरचना तथा संचार सेवा सम्बन्धि इस्क्वाइर युनिट प्रा.लि. बाट १५० भन्दा बढि सार्वजनिक संरचनाको पहुँचयुक्त परीक्षण सम्पन्न गरिसकेको जानकारी दिनुभएको थियो ।

**बहिरा अपाङ्गता भएका व्यक्तिहरुलाई उद्यमशिलता विकासका लागि वित्तिय साक्षरता कार्यक्रम सम्पन्न ।**

**२ असार २०८०, कामाण्डौँ ।**

**नबराज सोती ।**

राष्ट्रिय बहिरा तथा सुस्त श्रवण सुस्त श्रवण संघको आयोजना तथा राष्ट्रिय वाणिज्य बैँकको सहयोगमा बहिरा तथा सुस्त श्रवण अपाङ्गता भएका व्यक्तिहरुलाई उद्यमशिलता विकासका लागि वित्तिय साक्षरता कार्यक्रम सम्पन्न भएको छ ।

बहिरा अपाङ्गता भएका व्यक्तिहरुलाई सन्चारको समस्याले वित्तिय रुपमा अन्य व्यक्ति भन्दा धेरै समस्या भोग्नुपर्ने भएकाले सो कार्यक्रम आयोजना गरिएको राष्ट्रिय बहिरा तथा सुस्त श्रवण संघका अध्यक्ष लक्ष्मी महर्जनले बताउनुभएको थियो । अध्यक्ष महर्जनका अनुसार सो कार्यक्रममा ४० जना विभिन्न उमेर समूहका बहिरा तथा सुस्त श्रवण अपाङ्गता भएका व्यक्तिहरुको सहभागिता रहेको थियो ।

सो कार्यक्रममा वित्तिय साक्षरता बारे अभिमुखीकरण गराउनुहुँदै राष्ट्रिय वाणिज्य बैँकका उप-प्रबन्धक लाक्पा दिक्की शेर्पाले बहिरा अपाङ्गता भएका व्यक्तिहरुको सवालमा साक्षरता फैलाइ उनीहरुले बैकिङ सेवा लिरहदा भोगिरहेका विभिन्न समस्याहरु समाधान गर्नुपर्ने र वाणिज्य बैँकको तर्फबाट आफूहरु लागिरहेको धारणा राख्नुभएको थियो ।

त्यस्तै डिजिटल बैकिङ्ग साक्षरताको विषयमा कार्यक्रममा प्रस्तुतीकरण गर्नुहुदै राष्ट्रिय वाणिज्य बैँकका वरिष्ठ सहायक आयुषा वाग्लेले बहिरा तथा सुस्त श्रवण सुस्त श्रवण अपाङ्गता भएका व्यक्तिहरुलाई डिजिटल बैकिङ्ग सेवामा जोड्न सके अझै सन्चारकै समस्याका कारण सेवा लिदा भोगिरहेका समस्याहरु धेरै हदसम्म समाधान हुदै जाने बताउनुभएको थियो । वरिष्ठ सहायक वाग्लेले प्रस्तुतीकरणकै चरणमा राष्ट्रिय वाणिज्य बैँकका विभिन्न सेवा सुविधाहरु बारे पनि जानकारी गराउनुभएको थियो ।

यसैगरी उद्यमशिलता विकास सम्बन्धि सवालमा प्रस्तुतीकरण गर्नुहुदै राष्ट्रिय वाणिज्य बैँकका उप-प्रबन्धक सुर्यकृष्ण चौलागाईले बहिरा अपाङ्गता भएका व्यक्तिहरु पनि आर्थिक रुपमा आत्मनिर्भर हुनको लागि उद्यमशिलतामा जोडिनुपर्ने आवश्यक रहेको र यसको लागि राष्ट्रिय वाणिज्य बैँकको तर्फबाट विभिन्न कार्यक्रममा जोडिने प्रयास गर्ने कुरा राख्नुभएको थियो ।

उक्त उद्यमशिलता विकासका लागि वित्तिय साक्षरता कार्यक्रममा सहभागी अधिकाशं बहिरा अपाङ्गता भएका व्यक्तिहरुले कार्यक्रम अति नै फलदायी भएको र वित्तिय साक्षरताका सवालमा धेरै कुरा सिक्ने अवसर प्राप्त भएको बताउनुभएको थियो ।

**अपाङ्गता भएका व्यक्तिहरुको कानुनी व्यवस्था तथा सेवा सुविधा सम्बन्धी अभिमुखीकरण कार्यक्रम सम्पन्न ।**

**४ असार २०८०, सुन्ताखान ।**

**नबराज सोती ।**

नेपाल अपाङ्ग मानव अधिकार केन्द्रले गोकर्णेश्वर नगरपालिकाको सहयोगमा गोकर्णेश्वर नगरपालिका वडा नम्बर ३ सुन्ताखानामा अपाङ्गता भएका व्यक्तिहरुको कानुनी व्यवस्था तथा सेवा सुविधा सम्बन्धी अभिमुखीकरण कार्यक्रम सम्पन्न गरेको छ ।

नेपाल अपाङ्ग मानव अधिकार केन्द्रका कार्यकारी निर्देशक जगदीश प्रसाद अधिकारीको अध्यक्षता तथा गोकर्णेश्वर नगरपालिकाका उपप्रमुख सान्नानी लामाको प्रमुख आतिथ्यतामा सम्पन्न भएको सो अभिमुखीकरण कार्यक्रम गोकर्णेश्वर नगरपालिका वडा नम्बर ३ का वडा अध्यक्ष मुरारी प्रसाद कुइकेलको विशेष आतिथ्यता रहेको थियो भने सोहि वडाका वडा सदस्य लक्ष्मी भण्डारी, गोकर्णेश्वर नगरपालिकाका समाज कल्याण तथा सामाजिक समावेशिकरण शाखाका शाखा प्रमुख गोमा प्रसाई र सोहि शाखाका शाखा अधिकृत भिमा थापा र अपाङ्गता भएका महिलाहरुको महासंघ नेपालका अध्यक्ष निर्मला धितालको आतिथ्यता रहेको थियो ।

गोकर्णेश्वर नगरपालिका वडा नम्बर ३ भित्र बसोबास गर्ने विभिन्न प्रकृतीका अपाङ्गता भएका व्यक्तिहरु र उहाँहरुका अभिभावकहरुको सहभागिता रहेको उक्त कार्यक्रममा नेपाल अपाङ्ग मानव अधिकार केन्द्रका कार्यकारी निर्देशक जगदीश प्रसाद अधिकारीले अपाङ्गता भएका व्यक्तिहरुको कानुनी व्यवस्था तथा सेवा सुविधा सम्बन्धी अभिमुखीकरण गराउदै राज्यले प्रदान गरेका सेवा सुविधा अपाङ्गता भएका व्यक्तिहरुले निसर्त उपभोग गर्न पाउनुपर्ने बताउनुभएको थियो ।

त्यसैगरी अपाङ्गता क्षेत्रमा लामो समयदेखि क्रियाशिल अधिकारक्रमी एवम् अपाङ्गता भएका महिलाहरुको महासंघ नेपालका अध्यक्ष निर्मला धितालले नेपाल सरकारले अपाङ्गता भएका व्यक्तिहरुलाई व्यवस्था गरेका विभिन्न सेवा सुविधाहरु बारे सहभागिहरुलाई जानकारी गराउनुभएको थियो ।

कार्यक्रमको विषेश अतिथि समेत रहनुभएका गोकर्णेश्वर नगरपालिका वडा नम्बर ३ का वडा अध्यक्ष मुरारी प्रसाद कुइकेलले अपाङ्गता भएका व्यक्तिहरुलाई अभिमुखीकरण गराउनुभएकोमा आयोजक सस्था प्रति धन्यवाद व्यक्त गर्नुहुदै वडाको तर्फबाट आगामी दिनमा यस्ता कार्यक्रमहरु आयोजना गरिने प्रतिबद्दता व्यक्त गर्नुभएको थियो ।

कार्यक्रमलाई सम्बोधन गर्नुहुँदै उक्त कार्यक्रमका प्रमुख अतिथि गोकर्णेश्वर नगरपालिकाका उपप्रमुख सान्नानी लामाले अपाङ्गता भएका व्यक्तिहरुका हक अधिकार स्थापित गर्न नगरपालिका लागिरहेको र आगामी दिनमा पनि यस्ता अभिमुखिकरण कार्यक्रममा नगरपालिकाको तर्फबाट प्राथमिकताका साथ अगाडी बढाइने धारणा राख्नुभएको थियो ।

३० जना भन्दा बढिको सहभागिता रहेको सो अभिमुखिकरण कार्यक्रममा सहभागि अधिकाशं अपाङ्गता भएका व्यक्तिहरुले कार्यक्रममा सहभागि भएर आफ्ना हक अधिकार सेवा सुविधा थाहा पाउने अवसर प्राप्त भएको प्रतिक्रिया जनाउनुभएको थियो ।

**नेत्रहिन युवा सङ्घ नेपालद्वारा विभिन्न स्वास्थ्य संस्थाहरूको पहुँचयुक्तता परिक्षण ।**

**७ असार २०८०, काठमाण्डौँ ।**

**नबराज सोती ।**

CBM Nepal को सहयोगमा नेत्रहिन युवा संघ नेपालले काठमाण्डौँ सहितका तिन जिल्लाका विभिन्न स्वास्थ्य संस्थाहरूको पहुँचयुक्तता र समावेशिता सम्बन्धी परिक्षण सम्पन्न गरेको छ । पहुँचयुक्त र समावेशी स्वास्थ्य सेवा (यौन तथा प्रजनन् स्वास्थ्य सेवासहित) को नमुना (मोडेल) विकास गर्ने उद्देश्यका साथ संस्थाले काठमाण्डौँ जिल्ला अन्तर्गत गोकर्णेश्वर नगरपालिकाको गोकर्णेश्वर नगरपालिका अस्पताल, बुढानिलकण्ठ नगरपालिकाको बुढानिलकण्ठ स्वास्थ्य चौकी, काठमाडौं महानगरपालिकाको रामघाट प्राथमिक स्वास्थ्य केन्द्र, बारा जिल्ला अन्तर्गत जीतपुर सिमरा उपमहानगरपालिकाको शहरी स्वास्थ्य प्रवर्द्धन केन्द्र, डुमरवाना, बलिरामपुर, प्रस्तोक स्वास्थ्य चौकी, हरपुर, कलैया उपमहानगरपालिकाको शहरी स्वास्थ्य प्रवर्द्धन केन्द्र, र सुर्खेत जिल्ला अन्तर्गत वीरेन्द्रनगर नगरपालिका अस्पताल, स्वास्थ्य चौकी छिन्चु, भेरीगंगा-१२ र घुमखरे स्वास्थ्य चौकी, गुर्भाकोट-११ मा उक्त परिक्षण (अडिट) गरिएको नेत्रहिन युवा संघ नेपालकी परियोजना संयोजक निलु महर्जन जोशीले बताउनुभएको छ ।